本心參政約游西山分韻得頂字
作者：徐集孫
朝代：宋

paragraphs: 僕僕事行役，度盡千峯頂。
恣覽亦云倦，困卧殊未醒。
西爽俄見要，前約欲重訂。
結習若猶在，寧復計兩脛。
天際豁輕陰，溪頭橫短艇。
摇手謝籃輿，信步蹋荒徑。
適意自忘遠，迷途誰爲詗。
此翁平生意，故自畧畦町。
何妨一笑回，呼童催煮茗。
兩年已三至，我如飫五鼎。
無乃大屬厭，徒欲逃酩酊。
老筆忽先倡，高標誰與並。
尚記去載游，金碧光炯炯。
何處非吾鄉，一氣相溟涬。